Dis saliger om te gee - Solidariteit WêreldSolidariteit Wêreld
Tuis › 10 minute voor werk Juig › Dis saliger om te gee
"In alles het ek vir julle 'n voorbeeld gestel dat ons só hard moet werk dat ons die armes kan help. Onthou die woorde van die Here Jesus: 'Dit is meer geseënd om te gee as om te ontvang.'"
– Handelinge 20:35
Paulus het sy medegelowiges opreg liefgehad. Hy het hul behoeftes raakgesien, en was bereid om self hard te werk sodat hy kon meehelp om in daardie behoeftes te voorsien. Wanneer hy weer op pad is na Jerusalem, vra hy van die ouderlinge in Efese dat hulle die gemeente sal versorg: "Pas julleself op en die hele kudde oor wie die Heilige Gees julle as ouderlinge aangestel het. Julle moet as herders die kerk van God versorg, dié kerk wat Hy vir Hom verkry het deurdat sy eie Seun gesterf het," skryf hy in vers 28.
Watter rol speel jy in jou gemeente en gemeenskap? Is jy bereid om jou medegelowiges te versorg en te help? Dit is baie makliker om geld te gee as van jouself. Die meeste van ons is heeltemal bereid om maandeliks 'n tjek te teken, of 'n geldelike bydrae vir die straatmark, basaar of sendinguitreiking te gee. Maar dit is heelwat moeiliker om self betrokke te raak: Om siek agter die basaartafel te staan, om self beskuit of koek te bak of om sélf saam te gaan met die sendingspan. Dink 'n slag mooi of die Bybel nie vandag met jou persoonlik praat nie. Jesus is bereid om sy lewe vir jou te gee; God is bereid om sy Seun vir jou prys te gee. Wat gee jy vir Hom? Wanneer jy daadwerklik begin betrokke raak, gaan jy iets kosbaars ontdek: Om te gee, maak 'n mens baie gelukkiger as om te ontvang!
Here Jesus, baie dankie dat U bereid was om u lewe vir my te gee. Maak my bereid om betrokke te raak in my gemeente en gemeenskap; om van myself te gee, en nie net van my geld nie. Amen.